ครม. อนุมัติขยายอายุตั๋วโรงรับจำนำรัฐอีก 90 วันปลอดดอกเบี้ย ช่วยคนฐานรากเดือดร้อนจากวิกฤติโควิด-19
ครม. อนุมัติขยายอายุตั๋วโรงรับจำนำรัฐอีก 90 วันปลอดดอกเบี้ย ช่วยคนฐานรากเดือดร้อนจากวิกฤติโควิด-19นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี(ครม.) ว่า ที่ประชุมครม.มีมติอนุมัติโครงการ “สธค.โรงรับจำนำของรัฐ สู้ภัยโควิด19” ตามที่กระทรวงการพัฒนาสังคมและความมั่นคงของมนุษย์ (พม.) เสนอ ซึ่งเป็นการขยายเวลาตั๋วจำนำและลดดอกเบี้ยรับจำนำสำหรับผู้มาใช้บริการวงเงินต้นไม่เกิน 10,000 บาท ที่มีตั๋วจำนำตั้งแต่วันที่ 3 ม.ค.-31 มี.ค.2563 จะขยายเวลาตั๋วจำนำจาก 4 เดือน 30 วัน เป็น 4 เดือน 120 วันโดยไม่คิดดอกเบี้ยในส่วนที่ขยายระยะเวลา ทั้งนี้ต้องลงทะเบียนตามที่สถานธนานุเคราะห์ (สธค.) กำหนด ตั้งแต่วันที่ 1 เม.ย.-31 พ.ค.2563 จำกัด 1 คน 1 สิทธิ์เท่านั้น และสำหรับผู้มาใช้บริการจำนำใหม่วงเงินต้นไม่เกิน 15,000 บาท คิดดอกเบี้ยร้อยละ 0.125 ต่อเดือน ทั้งนี้นับตั้งแต่วันถัดจากที่ครม.มีมติเห็นชอบ ถึงวันที่ 31 พ.ค.2563 จำกัดสิทธิ์ 1 คนต่อ 1 ตัว 1 ใบต่อ 1 รอบการจำนำเท่านั้น ทั้งนี้ พม.คาดว่าจะสามารถช่วยเหลือประชาชนในการขยายเวลาตั๋วจำนำประมาณ 41,000 รายและลดดอกเบี้ยรับจำนำประมาณ 177,600 ราย รวมทั้งสิ้นประมาณ 218,600 ราย ทั้งนี้ถือเป็นมาตรการหนึ่งในการดูแลและเยียวยาประชาชนฐานรากที่ได้รับผลกระทบทั้งทางตรงและทางอ้อมจากการแพร่ระบาดของโรคโควิด-19        นอกจากนี้ ที่ประชุมยังมีมติอนุมัติให้สธค.กู้เงินดอกเบี้ยต่ำ จำนวน 2,000 ล้านบาทจากธนาคารออมสิน โดยให้กระทรวงการคลังค้ำประกัน เพื่อเป็นการเตรียมเงินทุนหมุนเวียนเพื่อรองรับธุรกรรมการให้บริการรับจำนำแก่ประชาชน โดยการกู้เงินดังกล่าวจำนวนดังกล่าว อยู่ระหว่างกระทรวงการคลังดำเนินการบรรจุไว้ในแผนบริหารหนี้สาธารณะ